Predkladacia správa

Dňa 16. 4. 2003 sa v Aténach uskutoční slávnostné podpísanie Zmluvy o pristúpení k Európskej únii. Zmluvu budú podpisovať predsedovia vlád a ministri zahraničných vecí 15 členských krajín EÚ a 10 pristupujúcich krajín. Generálny sekretariát Rady EÚ požiadal všetky zmluvné strany, aby do konca marca záväzne nahlásili mená a tituly ich zástupcov, ktorí budú splnomocnení k podpisu zmluvy. Slávnostného aktu podpisu sa môže zúčastniť nanajvýš päť z celkového počtu dvadsať členov národných delegácií. MZV odporúča, aby na slávnostnom akte podpisu reprezentovali Slovenskú republiku popri predsedovi vlády a ministrovi zahraničných vecí SR aj podpredseda vlády pre európsku integráciu, hlavný vyjednávač pre vstup Slovenskej republiky do EÚ a predsedníčka Výboru NR SR pre európsku integráciu.
MZV SR navrhuje, aby bola plná moc udelená predsedovi vlády SR Mikulášovi Dzurindovi, ministrovi zahraničných vecí Eduardovi Kukanovi a tiež hlavnému vyjednávačovi pre vstup Slovenskej republiky do EÚ Jánovi Figeľovi. SR bude musieť predložiť Generálnemu sekretariátu rady EÚ do 31. 3. 2003 písomné splnomocnenie v zmysle článku 7.2 (a) Viedenského dohovoru o zmluvnom práve pre hlavného vyjednávača Jána Figeľa. V súlade s rozhodnutím prezidenta republiky zo dňa 29. 6. 2001 o prenesení právomocí dojednávať niektoré medzinárodné zmluvy (č. 250/2001 Z.z.) a čl. 16 Zásad vlády SR pre oblasť medzinárodných zmlúv schválených uznesením č. 615 zo dňa 26. 8. 1997 je pre predsedu vlády SR, ministra zahraničných vecí SR a hlavného vyjednávača pre vstup SR do EÚ k podpisu zmluvy potrebné splnomocnenie prezidenta SR.
MZV SR predloží Zmluvu o pristúpení k Európskej únii na rokovanie vlády po obdržaní jej konečnej verzie v slovenskom jazyku začiatkom apríla. 
Certifikovanú kópiu Zmluvy o pristúpení by všetky zmluvné strany mali dostať vo svojom jazyku do mesiaca od jej podpisu. 

Na slávnostný akt podpisu Zmluvy o pristúpení nadviaže dňa 17. 4. 2003 v dopoludňajších hodinách zasadnutie Európskej konferencie, na ktoré sú pozvaní predsedovia vlád a ministri zahraničných vecí 40 európskych krajín. Témou konferencie bude „Rozšírená EÚ a jej noví susedia“.